Zuma bepleit samewerking tussen SA, Saoedi-ArabiëPresident Jacob Zuma en Salman bin Abdulaziz Al Saud, koning van Saoedi-Arabië (26 Maart 2016) Foto: @PresidencyZA, Twitter Pres. Jacob Zuma het Sondag gesê alhoewel Suid-Afrika se politieke betrekkinge met Saoedi-Arabië sterk is, moet ekonomiese en handelsbetrekkinge hersien en vernuwe word. “Geleenthede vir gemeenskaplike vennootskappe tussen ons twee lande is byna grensloos,” het hy aan die Suid-Afrika/Saoedi-Arabië-besigheidseminaar in Riyadh gesê tydens ‘n staatsbesoek aan Saoedi-Arabië. Volgens Zuma is die volgende belangrike stap om bilaterale handel en beleggingsvloei te bevorder, gebiede van samewerking te identifiseer en hindernisse aan te spreek en ‘n raamwerk te implementeer om ekonomiese-, handels- en beleggingsamewerking te bevorder. Hy het verduidelik dit sluit samewerking in wat vaardigheids- en tegnologieoordrag betref, handelsinstansies te verstewig en optimale samewerking tussen die regerings en privaat sektore van die twee lande. Sektore wat uitgeken is met groot potensiaal om ekonomiese-, beleggings- en handelsbetrekkinge tussen die twee lande uit te brei, sluit petrochemiese gaseksplorasie en alternatiewe energiesektore, landbouprodukte, geprosesseerde goedere en voedselprosesseringstoerusting, mynbestuur en -tegnologie, myntoerusting, motorbedryf en vervaardiging, en die chemiese-, mediese en farmaseutiese bedryf in. “Op die beleggingsfront is ek bly om julle in kennis te stel dat Suid-Afrika oop is vir besigheid en wêreldwyd beskou word as ‘n strategiese en mededingende bestemming vir buitelandse beleggers,” het Zuma gesê. Volgens die Wêreld- Ekonomiese Forum se jongste mededingendheidsverslag het Suid-Afrika met sewe plekke verbeter tot 49ste uit 140 lande. “Gegewe die diverse aard van ons ekonomie, is Suid-Afrika vandag een van die mees belowende opkomende markte wêreldwyd,” het Zuma bygevoeg. “Die unieke kombinasie van ‘n hoogs ontwikkelde eerstewêreldse ekonomiese infrastruktuur en ‘n groot opkomendemark-ekonomie het tot ‘n sterk entrepreneuriese en dinamiese beleggingsomgewing gelei.”